[**Vraj unikajú milióny**](file:///C%3A%5CUsers%5CAlica%5CAppData%5CLocal%5CMicrosoft%5CWindows%5CTemporary%20Internet%20Files%5CContent.Outlook%5CA4EN24C0%5Cslovenska-komora-zubnych-lekarov_2014-08-01%20-%202014-08-07.html#toc-vraj-unikaju-miliony-12645210)

Zdravotnícke noviny, 07.08.2014

Kompromisom by mali byť virtuálne pokladnice, nie všetci by sa k nim dostali

Predstava ministerstva financií, že do štátneho rozpočtu príde od budúceho roku približne 50 mil. eur vďaka zavedeniu registračných pokladníc v ambulanciách, je viac menej iluzórna. Tvrdí to prezident Asociácie súkromných lekárov SR MUDr. Ladislav Pásztor.
Povinnosť mať registračné pokladnice by totiž podľa návrhu novely zákona 595/2003 o dani z príjmov by od 1. januára 2015 mali aj nemocnice, všeobecní **lekári**, špecialisti aj **zubári**. K návrhu v týchto dňoch skončilo medzirezortné pripomienkové konanie. **Lekári** ho však nestihli. „Vo štvrtok popoludní nám ministerstvo oznámilo, že v piatok ráno je rozporové konanie, čo sme v tomto dovolenkovom období nemohli reálne stihnúť," uviedol L. Pásztor. Proti zavedeniu elektronických pokladníc sa jednoznačne postavili ASL SR, ale aj **SKZL**, SLÚŠ i SLK. Zhodli sa na tom, že pokladnice zvýšia náklady a administratívu ambulancií a lekárom ostane menej času na starostlivosť o pacientov.
„Táto snaha vychádza z prezumpcie viny. Ako keby lekári žiadali od pacientov všetko platiť v hotovosti, nevystavovali potvrdenia a štát okrádali o dane," myslí si rozhorčený lekár z Trnavského kraja, ktorý nechce svoje meno zverejniť.
Na druhej strane je zas pacient, ktorému **zubný** **lekár** po ukončení „prác v ústach" jednoducho nadiktoval číslo svojho účtu, na ktorý mu mal poukázať 400 eur.

Ministerským číslam neveríme

Podľa ministerstva financií je to „zamerané na boj proti daňovým únikom. V roku 2011 bol rozdiel medzi výdavkami domácnosti za zdravotné služby a medzi priznanými tržbami ambulancií 214 mil. eur. Z tohto opatrenia sa očakáva dodatočný príjem na úrovni niekoľkých miliónov eur od roku 2015". Opatrenie je súčasťou programu stability, schv ľovať ho bude vláda a parlament, podpisom o ňom rozhodne prezident Andrej Kiska.
„Odhad ministerstva financií o desiatkach miliónov eur nepriznaných príjmov považujeme za prehnaný. Ak by sme mali ročne príjmy z priamych platieb od pacientov viac ako 200 mil. eur, tak možno ani nepotrebujeme poisťovne," tvrdí však L. Pásztor. Týmto číslam prezident ASLSR nedôveruje a považujú ich za skreslené. Prezident **SKZL** MUDr. Ján Gašič konštatoval, že „tu sa hľadajú drobné peniaze v dlhodobo podfinancovanom rezorte zdravotníctva". Podľa prezidenta SLÚŠ MUDr. Andreja Janca „je to zavádzanie občanov a odvádzanie pozornosti od nezdanených miliardových ziskov politicky krytých podnikateľov s verejnými prostriedkami, ktorí podnikajú v zdravotníctve".

Ústupok - virtuálne

Na početné sťažnosti odbornej verejnosti, že pokladnice vyjdú lekárov na stovky eur, zareagovalo ministerstvo financií predložením vyhlášky o možnosti používania virtuálnych elektronických pokladníc. „Proti tomu sa dá ťažko niečo namietať," pripustil L. Pásztor. Za virtuálne pokladnice sa nebude platiť poplatok, ale ambulantní lekári ich budú môcť používať len vtedy, ak počet vydaných dokladov nebude za mesiac viac ako 300. Virtuálna pokladnica bude webová aplikácia, fungujúca v počítači, tablete i v smartfóne. Po pripojení na tlačiareň vytlačí pre pacienta aj riadny bloček.
Republiková únia zamestnávateľov, ktorej členom je aj SLÚŠ, upozornila, že „zdravotnícky personál obsluhu registračnej pokladnice nemá v pracovnej náplni a zmena pracovnej náplne, ako aj prípadná porucha pokladnice by mohli vážnym spôsobom narušiť plynulosť prevádzky a priebeh poskytovania zdravotnej starostlivosti". ASL SR upozornila, že „priame platby od pacientov, ktorých sa evidencia v registračnej, resp. vo virtuálnej pokladnici týka, tvoria minimálnu časť príjmov lekárov". Asociácia pripomenula, že zdravotnícke zariadenia už majú povinnosť vydať riadny daňový doklad pacientovi o priamej platbe a tiež evidovať príjmy z priamych platieb v účtovníctve, z týchto príjmov odvádzať dane, čo v praxi bez problémov funguje.

\*\*\*

Navrhované riešenie nie je zavedené nikde na svete. MUDr. Ladislav Pásztor